DA Den Europæiske Unions Tidende C 51/38

Sag anlagt den 31. december 2009 — De Post mod Kommissionen

(Sag T-514/09)

2010/C 51/73

Processprog: engelsk

Parter

Sagsøger: De Post van publiek recht (Bruxelles, Belgien) (ved lawyers R. Martens og B. Schutyser)

Sagsøgt: Europa-Kommissionen

Sagsøgerens påstande

— Kontoret for Den Europæiske Unions Publikationers beslutning om at tildele den kontrakt, der er henvist til i udbud nr. 10234 »Daglig transport og levering af Den Europæiske Unions Tidende, bøger, andre tidsskrifter og publikationer« (EUT 2009/S 0176-253034), til »Entreprises des Postes et Télécommunications Luxembourg« og ikke til sagsøgeren, som sidstnævnte modtog meddelelse om den 17. december 2009, annulleres.

— I tilfælde af, at Publikationskontoret på det tidspunkt, hvor dommen afsiges, allerede har underskrevet kontrakten med Entreprises des Postes et Télécommunications Luxembourg på grundlag af udbud nr. 10234, erklæres denne kontrakt ugyldig.

— Tildeling af erstatning som kompensation for det tab, som sagsøgeren har lidt som følge af den anfægtede beslutning, foreløbigt anslået til 2 386 444,94 EUR, som forhøjes med morarenter og renters rente beregnet fra datoen for anlæggelsen af dette søgsmål.

— Kommissionen tilpligtes at betale sagens omkostninger, herunder sagsøgerens udgifter til juridisk bistand.

Søgsmålsgrunde og væsentligste argumenter

Sagsøgeren har ved dette søgsmål dels nedlagt påstand om annullation af Kontoret for Den Europæiske Unions Publikationers (herefter »Publikationskontoret«) beslutning af 17. december 2009 om at tildele den kontrakt, der er henvist til i udbud nr. 10234 »Daglig transport og levering af Den Europæiske Unions Tidende, bøger, andre tidsskrifter og publikationer« (EUT 2009/S 0176-253034), til »Entreprises des Postes et Télécommunications Luxembourg« (herefter »Post Luxembourg«), og følgelig ikke at tildele kontrakten til sagsøgeren, dels om kompensation på et anslået beløb på 2 386 444,94 EUR for de tab, der angiveligt er lidt af sagsøgeren som følge af afvisningen af selskabets bud.

Til støtte for sin påstand har sagsøgeren gjort et enkelt anbringende, der består af fire dele, gældende.

Det første og eneste anbringende, der er fremført af sagsøgeren, henviser til Publikationskontorets angivelige tilsidesættelse af principperne om gennemsigtighed og ligebehandling af bydende, der er fastsat i artikel 15 TEUF og i artikel 89 i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (herefter »finansforordningen«) (1), til tilsidesættelse af forpligtelsen til at tildele kontrakten på grundlag af en vurdering af det udvælgelseskriterium, som er fastsat i finansforordningens artikel 100, stk. 1, til Publikationskontorets utilstrækkelige begrundelse af dets beslutning (overtrædelse af artikel 296 TEUF), og til adskillige åbenbart urigtige skøn, som Publikationskontoret angiveligt har foretaget, som medfører, at dets beslutning, hvorefter Post Luxembourgs bud og ikke sagsøgerens er det økonomisk mest fordelagtige bud, er ugyldig.

Med den første del af sit anbringende har sagsøgeren gjort gældende, at Publikationskontoret har tilsidesat finansforordningens artikel 100, stk. 1, eftersom det ikke har lagt en vurdering af udvælgelses- og tildelingskriteriet til grund for sin beslutning.

Med den anden del af sit anbringende har sagsøgeren anført, at Publikationskontoret har anvendt forskellige underkriterier, som ikke var indeholdt i udbudsmaterialet, i dets vurdering af buddene og dermed har tilsidesat det princip om gennemsigtighed, der er fastsat i artikel 15 TEUF og finansforordningens artikel 89.

Med den tredje del af sit anbringende har sagsøgeren gjort gældende, at Publikationskontoret har anvendt det ubestemte tekniske tildelingskriterium på en inkonsekvent måde, hvilket faktisk har udelukket enhver gennemsigtighed fra vurderingsproceduren.

Med den fjerde del af sit anbringende har sagsøgeren gjort gældende, at Publikationskontoret har tilsidesat artikel 15 og 296 TEUF, finansforordningens artikel 89 og de almindelige procedurekrav vedrørende begrundelsespligt og gennemsigtighed, idet det ikke har angivet en tilstrækkelig og utvetydig begrundelse for dets vurdering af buddene, eftersom beslutningens begrundelse angiveligt er selvmodsigende og behæftet med åbenbart urigtige skøn.

Sagsøgeren har endvidere anført, at idet den anfægtede beslutning er behæftet med tilsidesættelser af EU-retten, har Publikationskontoret handlet culpøst og er dermed ansvarlig i henhold til artikel 340 TEUF. Sagsøgeren har anført, at grundet beslutningen om at tildele kontrakten til Post Luxembourg i stedet for sagsøgeren, har sidstnævnte lidt et væsentligt tab, der består i en mulighed for at få tildelt kontrakten og af alle de udgifter, der er afholdt af selskabet i forbindelse med forberedelsen og udfærdigelsen af buddet samt i at forsvare selskabets stilling.

(1) Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).